





BISERICA 
«ADORMIREA MAICII DOMNULUI» 
MAVRODOLU 
— PITESTI — 











Redactor / tehnoredactor — GRIGORE CONSTANTINESCU 
Lector — EUCENIA CONSTANTINESCU 
Imagini — INTERNET 


DTP — DAN IULIAN COTAR 
MMXY 











DISERICA 
«ADORMIREA MAICII DOMNULUI» 
«SFÂNTUL SPIRIDON» 
MAVRODOLU 





PITESTI - MMXV 








Numele bisericii 
eternizat prin ctitor 


in atmosfera profund evocatoare a arhitecturii ansamblului urban medieval 

Piteşti, au înfruntat vicisitudinile vremurilor monumente religioase de 

excepţie, printre care fastuoasa Biserică domnească «Sf. Gheorghe» 
ctitorită de voievodul Constantin Şerban în anul 1656, şi impunătoarea Biserică 
«Adormirea Maicii Domnului», perpetuând, în conştiinţa obşitii piteştene, numele 
comanditarului său, Mavrodolu. 

Biserica «Adormirea Maicii Domnului», care şi-a adăugat, în cursul existenţei 
sale multiseculare, hramurile: «Sf. Spiridon» şi «Sf. Haralambie», a fost înălţată, în 
perioada anilor 1815-1818, de către căminarul lancu Mavrodin Mavrodooglu, pe fundaţia 
unei biserici de lemn datând, potrivit pisaniei, din leat 1752. Atribuită unui alt mare 
negustor, Ene cupeţul, biserica fusese dărâmată, deoarece „fiind prea mică” nu mai 
corespundea necesităţilor unei comunităţi urbane în evidentă creştere numerică, iar 
starea de conservare era precară, conform aceleiaşi surse documentare epigrafice: 
„după vremi, să stricase de cutremuri”. 

Pisania originară excizată în piatră, cu dimensiunile de 49 x 147 cm, fixată 
deasupra accesului din pridvor în pronaos menţionează „osârdia” ctitorului: „Întru slava 
sfintei cei de o fiinţă, de viiaţă făcătoare şi nedespărţitei Troiță şi întru cinstia şi lauda 
precuratei stăpînei noastre de Dumne/zeu Născătoarei şi pururea Fecioarei Mariei, s-au 
zidit această sfintă  beserică din temelie, de dumnealui loannu biv vel căminari / 
Mavrodool, mai adăugându-să de a să prăznui şi sfintul ierarh Spiridon făcătorul de 
minuni, unde, la acest / loc, încă de mai-nainte vreme, au fost beserică prea mică zidită 
la leat 7260, de un Ene cupeţul, caria, după vremi, / să stricase de cutremurii. Şi prin 
osîrdiă şi cheltuiala dumnealui s-au făcut aceasta, cu toate podoabele sale, după / cum 
să vede, în zilele preaînălţatului nostru domn, lo loan Gheorghie Caragea voevod şi cu 
blagoslovenia / priaosfinţii(i) sale pări(n)telui, chirio chir losifu întiiul episcop al Argeşului, 
la anul 25 al arhipăsto/riei sale, pînă la acestă anu al zidirii, la leatul 1818”. 

Pomelnicul cu text excizat de pe o piatră de 41 x 45 cm, fixat în proscomidiar, 
precizează numele celor care au sprijinit acţiunea ctitoricească a căminarului piteştean, 
precum şi rudele decedate: „Ctitori: / Sultana, loan, Sm(a)randa, Grigorie, / Mariia, loan, 
Safta, Grigorie. Răposaţi: / Manole, Luxandra, Vasile, Mariia, Costandinu, / Manole, 
Smaranda, Efrosina, / Elena, Zamfira, Gheor(gh)e, Mavrodin, / Elena, Vasile, Efrusina, 
Vasile, Luxandra, / [...] Radu.”. 

Ctitorirea bisericii reflecta, în epocă, tendinţa de afirmare a acestui important 
reprezentant al patriciatului local, care dispunea de posibilităţi economice considerabile. 
Intenţia căminarului de a epata, prin majestuoasa sa ctitorie, Biserica domnească «Sf. 
Gheorghe» din imediata apropiere, devenise o certitudine, noua construcţie ecleziastică 
fiind considerată, de către piteşteni, „cea mai frumoasă biserică din oraş”. 


Dăinuirea 
unei catedrale confirmate 





18 august 1848, care a afectat zona centrală a urbei, Biserica Mavrodolu 
a ars, acoperişul şi bolțile au fost distruse integral, rămânând intacte 
numai zidurile. În anul următor, biserica a fost refăcută şi extinsă, prin adăugarea, pe 


DB: păcate, peste numai trei decenii, în cursul devastatorului incendiu din 

latura vestică, a unui pridvor închis, de influenţă neoclasică, iar turlele au fost construite 
din lemn, pe o bază de zid, în locul calotei originare. 

Reparaţiile întreprinse în perioada anilor 1866-1868 „cu cheltuiala negustorilor 
piteşteni Nichifor Ivanovici şi Radu Hagi Tudor” au implicat, printre altele, efectuarea 
unor lucrări constând din: lărgirea ferestrelor, înlocuirea tâmplei de zid cu un iconostas 
din lemn de tei realizat în manieră barocă, precum şi adoptarea unei modenaturi 
exterioare de sorginte romantică. „Intervenţiile secolului al XIX-lea, precum remarca arh. 
Eugenia Greceanu, nu au alterat caracterul dominant al incintei de zidărie” al cărei 
amplasament constituia „un cap de perspectivă” pentru străzile Teiuleanu şi Târgu din 
Vale - vadul comercial principal al urbei medievale Piteşti. 

O dispută evidentă vizând importanţa în oraş a aşezământului religios într-o 
„competiţie” directă cu Biserica domnească «Sf. Gheorghe» pe eterna temă laică 
„primus inter pares” aplicabilă prin extensie şi locaşurilor de cult, pare să fi fost aplanată 
de către ierarhul Argeşului, arhiereul cărturar Neofit Scriban. 

Afectaţi că bisericii lor i se acordă o importanţă redusă comparativ cu Biserica 
domnească din apropiere, epitropii de la Mavrodolu se adresează printr-o jalbă, la 17 
septembrie 1868, episcopului de Argeş, motivând că biserica „A fost catedrala acestui 
oraş chiar de la fondarea ei, întrucât într-însa se primeau domnitorii, preasfinţii episcopi 
şi se săvârşea orice ceremonie religioasă privitoare la te-deumuri domneşti şi alte 
ocaziuni de acest feliu; acum, în iarna trecută, nu ştim din ce cauză şi din a cui bună- 
voinţă, ni se vesti prin tobă că catedrala de la Mavrodolu se permută la biserica Sf. 
Gheorghe... 

Neofit Scriban acordă credit total doleanţei exprimate prin jalbă de epitropi şi 
cere protoiereului N. Constantinescu „să săvârşească serviciile dumnezeeşti oficiale la 
biserica Mavrodolu, precum a fost obiceiul”. Intuind că protoiereul nu este străin de 
decizia Consiliului comunal Piteşti de a se transfera catedrala la Biserica «Sf. Gheorghe», 
sub pretextul că aceasta se află în centrul oraşului, arhiereul, acuzând atitudinea 
duplicitară a protopopului, care s-a asociat cu „acei care asaltează canoanele bisericeşti”, 
îi precizează că decizia sa este dreaptă: „Eu ştiu una şi bună că biserica Mavrodolu, 
precum mărturisesc bătrânii Piteştiului, de la întemeierea sa şi până astăzi, s-a bucurat 
de dreptul exclusiv şi necontestat de până acum de a fi catedrală.”. 

O suplică semnată, la 29 noiembrie 1868, de 200 de persoane prin care primarul 
este acuzat de abuz în transferarea catedralei, fiindcă „a ajuns a ordona chiar şi în 
biserică”, a fost înaintată ministerului de resort. Disputa se va stinge cu timpul, ambele 
instituţii religioase asumându-şi rolul onorant de catedrală a oraşului Piteşti. 

Enoriaşii catedralei se preocupă constant de conservarea acesteia pentru ca 
„rivalii” lor să nu poată invoca pretextul că biserica nu este bine întreţinută. Astfel, în 25 
iunie 1883, cer aprobare episcopiei pentru „prelungirea streaşinei de jur-împrejur, 
învelirea din nou a amvonului, repararea tencuielilor”, iar, la 4 mai 1891, vor „înlocuirea 
pardoselii din altar şi tindă cu piatră, în restul bisericii, aplicându-se un strat de mozaic”. 

Pentru a asigura o sporire a capacităţii edificiului religios, în 1914-1915, s-a 
recurs la soluţia construirii, în pronaos, a unui cafas de lemn destinat corului; a fost 
introdus curentul electric, iar pictura murală a fost „reînnoită” de Gheorghe Belizarie. 

În cursul anilor 1955-1958, se efectuează lucrări de restaurare şi modernizare 
(introducerea încălzirii cu gaze, pardosirea cu lespezi de Albeşti, drenări pentru 
înlăturarea umidității de ascendență), urmate de refacerea integrală a picturii murale. 

O etapă determinantă pentru existența monumentului a reprezentat-o ampla 
acţiune de consolidare şi restaurare efectuată în perioada anilor 1985-1989. 

Efectele distructive provocate de seismul din 4 martie 1977, unele deficienţe 
constructive din anul 1849 constatate cu ocazia lucrărilor de înlocuire a turlelor de lemn 
cu altele din zid impuneau măsuri urgente de salvare a acestui important aşezământ 
religios din centrul oraşului, în pericol iminent de prăbuşire. Se înregistra, în condiţiile 
unui vânt puternic, un balans al turlelor de circa 20 cm, întrucât structura din lemn 
ecarisat a acestora fusese fixată într-un soclu de cărămidă şi mortar înălțat până la cota 
maximă a boltei şi racordat „în cruce” de stâlpii adânc implantaţi în masa de zidărie. 
Deoarece stâlpii de lemn se carbonizaseră la bază, rezistenţa turlelor era asigurată 
exclusiv de îmbrăcămintea din scânduri groase de stejar de pe laturile exterioare ale 
acestora. Consolidarea Bisericii Mavrodolu devenise o operaţiune de extremă urgenţă 
după seismul din 1977. Fragilitatea construcţiei constituia un real pericol pentru 
participanţii la oficierea serviciului religios. 

Amplasamentul monumentului în centrul unui municipiu care îşi definea 
personalitatea, prin ansamblul urbanistic incluzând sediile unor instituţii administrativ- 
politice şi culturale, impunea efectuarea unor lucrări de restaurare menite să redea 
bisericii aspectul său somptuos, atestat documentar. 

În consecinţă, s-a procedat, conform proiectului arh. Nicolae Ernst şi ing. Ana- 
Maria Marinescu, la înlocuirea turelor de lemn cu turle de zidărie, adoptându-se o 
formulă compoziţională similară bisericilor din epoca în care a fost edificat locaşul de cult, 
s-a recurs la „realinierea celor două registre ale fațadelor împărţite în panouri şi separate 
printr-un brâu median, iar soclul a fost placat cu lespezi de Albeşti”. 

S-a decis menţinerea pridvorului închis de pe latura vestică, întrucât atesta o 
etapă semnificativă [1867-1868] în evoluţia acestui edificiu religios. 

Sub raport planimetric, Biserica Mavrodolu prezintă o structură trilobată, cu 
abside poligonale, absida altarului fiind decroşată. 

Accentul vertical al construcţiei este subliniat de turlele cu secţiune octogonală 
fixate pe baze prismatice, care surmontează pronaosul şi naosul. Accesul la turla- 
clopotniţă se asigură printr-o scară practicată în grosimea peretelui nordic al pronaosului. 
Pronaosul este acoperit cu o calotă susţinută, în partea vestică, pe console. Un cafas de 
lemn segmentează elevația pronaosului. 

Decorul arhitectural exterior este compus dintr-un rând de ocniţe de inspiraţie 
neogotică dispuse sub cornişă, pridvorul completând registrul ornamental cu elemente 
neoclasice. 

Relevând o stăpânire a artei portretului şi un sensibil echilibru cromatic, pictura 
în frescă realizată în manieră bizantină, în cursul anilor 1955-1958, era opera unui pictor 
bisericesc de mare rafinament, Emil Ivănescu, originar din Curtea de Argeş, a cărui 
prestigioasă semnătură se regăseşte pe frescele unor biserici dintr-un perimetru de 
spiritualitate românească cuprins între apele-simbol ale neamului, Nistru şi Tisa. Pictura 
actuală, în stil neobizantin, a fost realizată, în anul 1994, de către pictorul argeşean lie 
Căpuşe.. 

Înveşmântată în taina sacră a picturilor murale, readusă la înfăţişarea originară 
care o situa printre cele mai frumoase locaşuri de cult din urbea Piteştilor, Biserica 
Mavrodolu îşi întâmpină întinerită credincioşii, deşi, cu bună ştiinţă, a fost ascunsă 
privirilor, prin construcţiile amplasate în jurul său, din dispoziţia oficialităților comuniste 
care se temeau de lumina adevărurilor propovăduite prin altarele de credință ale 
neamului românesc. 











Patrimoniul cultural-artistic 





| je „pe deplin cu toate podoabele sale” locaşul de cult, lon 


Mavrodolu contribuia la sporirea tezaurului de valori al acestuia, prin piese de 

excepţie: o «Evanghelie» tipărită la Mănăstirea Neamţ în 1834, cu 
dimensiunile de 33x25 cm, ferecată în metal aurit, având inscripționat prin incizie, pe 
scoarţa din faţă, textul: „loan / Mavrodooglu / marele cămi/nar; / 1835”; un chivot de 
argint aurit, de 26x16x10 cu inscripţia: „Pomeneşte, Doamne, / pă robul tău căminaru 
loan Mavrodooglu, cti/torul beserici(i) şi fă/cătorul acestui chivotu; / pomeneşte şi pă 
roaba / ta, Manda, ce şi ia au / ajutat; 1834”; o tavă pentru anafură, din argint aurit, de 36 
cm diametru, cu reprezentarea scenei «Botezul Domnului» în spaţiul central şi cu opt 
medalioane de sfinți şi apostoli, pe bordura circulară, textul inscripționat referindu-se la 
donator: „Ioan Mavrodooglu căminaru ctitoru”; 10 candele de argint parţial aurit, una fiind 
inscripționată: „Tudorachi bacan; 1837”; două potire, o cădelniţă ş. a. Numele ctitorului: 
„loan Mavrodooglu, căminaru ctitoru” a fost inscripţionat pe icoana de hram pictată pe 
lemn, cu dimensiunile de 48x40 cm, de pe iconostas reprezentând scena «Adormirea 
Maicii Domnului», în registrul superior, iar, în registrul inferior, «Învierea Domnului» şi 
«Sf. Spiridon». Icoana prăznicară cu dublă faţă «Sf. Haralambie» / «Sfinţii 40 de 
mucenici» a fost pictată pe lemn de renumitul zugrav piteştean Voicu, in anul „1805”. Un 
iconostas de aramă a fost dăruit bisericii în 1912, de Bălaşa |. Deleanu, iconostasul de 
lemn anterior fiind transferat unei biserici din judeţ cu posibilităţi materiale reduse în 
procurarea inventarului cultic. 

Simbol al recunoştinţei faţă de înaintaşii familiali ai unor comanditari, troița 
sculptată în calcar de Albeşti de către meşterul pietrar Constantin Şerban din Bughea de 
Sus conferă spaţiului de religiozitate al bisericii valenţe autentice ale artei sculpturale 
zonale. 

Rolimportant 
în urbea argeşeană 


eşi apartenenţa Bisericii Mavrodolu la o comunitate orăşenească formată 

pe criterii exclusiv profesionale nu întruneşte, ca în cazul Bisericii «Sf. lie 

a cojocarilor», o certă motivaţie istorică, se presupune că breasla 
dominantă din zona limitrofă monumentului — cea a tăbăcarilor şi a cizmarilor — ar fi fost 
preocupată prioritar de întreţinerea acestui important obiectiv ecleziastic considerat a fi 
Catedrala oraşului Piteşti. În argumentarea apartenenţei la breasla menţionată, se 
invocă, mai ales, includerea Uliţei tăbăcarilor — actuala stradă Constantin Brâncoveanu — 
în aria parohială. 

Funcționarea, în clădirea amplasată pe latura estică a incintei, a unei şcoli 
destinate „poporenilor” din zonă relevă rolul instructiv-educativ al aşezământului religios 
de la Mavrodolu. De altfel, ctitorul bisericii, lancu Mavrodin Mavrodolu, fusese, prin 
funcţia sa publică, preocupat de dezvoltarea şcolilor din urbea pe care o administra şi, cu 
toate că, în «Catagrafia boierilor Ţării Româneşti la 1829», era inclus în categoria celor 
„fără avere”, nu părea lipsit total de posibilităţi materiale, întrucât, în 1831, era cotat cu 
un venit anual de 3.500 lei, consistent pentru epoca respectivă. Căminarul se stingea din 
viaţă în anul următor, fiind înmormântat la vest de biserică. Pe crucea de piatră de la 
mormântul său, o inscripţie excizată cu caractere chirilice consemnează: „Această cruce 
I s-au rădicat / la acest loc / al îngropări(i) / de ctitorul / biserici(i), / căminarul loan 
Ma/vrodoolu, la leat / 1832, / iulie 19. 











În anul 1873, preotul loan Petculescu [1846-1908], în colaborare cu pr. prof. 
Gheorghe T. Popescu, a înființat Şcoala privată primară de băieţi din curtea Bisericii 
Mavrodolu, unde a fost institutor şi director în perioada anilor 1873-1883, acţionând 
energic pentru transformarea acesteia în şcoală publică. [Dinu M. Ion — Figuri de dascăli 
argeşeni, II, Piteşti, 2001, p. 342]. 

Momentul alegerilor parlamentare din 1870 reprezintă un episod sângeros care 
a marcat istoria Bisericii Mavrodolu. Administraţia conservatoare din Piteşti „a desfăşurat 
forţa armată” pentru arestarea candidatului opoziţiei la alegerile pentru Camera 
Deputaţilor: „Atunci, s-au petrecut scenele sângeroase din curtea Bisericii Mavrodolu, 
unde candidatul opoziţiei cu alegătorii săi se închiseseră ca să scape de furia 
administraţiei. În lupta ce s-a dat între armată şi popor, au căzut morţi împuşcaţi 20 de 
comercianţi şi o sărmană femeie care trecea pe drum în acel moment, iar alţi 28 de 
alegători au fost răniţi şi, în urmă, arestaţi. A doua zi, după asasinatele de la Mavrodolu, 
se făcea alegerea colegiului țărănesc. Candidatul opoziţiei a fost ales cu o majoritate 
zdrobitoare ca deputat, cu toată presiunea administraţiei conservatoare, care scosese 
din nou armata pe străzi.”. [George Nicolescu — Parlamentul Român, Bucureşti, 1903]. 


Prestigioşi slujitori 
ai altarului ortodox 


onform «Anuarului Eparhiei Argeş», în anul 1940, Parohia Mavrodolu se 

constituia din 590 de familii cu 2.156 suflete. Personalul oficiant al bisericii 

era format din: preotul paroh Constantin Bărănescu — iconom stavrofor, 
licenţiat în teologie, medaliat cu „Serviciul credincios” cl. || şi „Coroana României”, 
preotul ajutător loan T. Vişinescu — iconom, licenţiat în teologie, medaliat cu „Coroana 
României” în grad de cavaler, şi cântăreții: loan Buleteanu şi Marin Tufeanu. 

În anul 1975, potrivit «Monografiei Eparhiei Rîmnicului şi Argeşului», personalul 
bisericii parohiale se compunea din: preotul paroh iconom stavrofor cu „Cruce 
patriarhală” şi consilier cultural al Eparhiei Argeşului, Aurel O. Popescu; preotul iconom 
stavrofor Vasile S. lonescu, decorat cu ordinul „Steaua Republicii” cl. a V-a, şi cântăreţul 
Dobre N. Georgescu. 

Înnoită, prin turlele sale care săgetează înaltul, Biserica Mavrodolu stă mărturie 
a statorniciei credinţei enoriaşilor şi epitropilor săi, a osârdiei unui remarcabil păstor de 
suflete, preotul paroh Gheorghe Calapod, care şi-a zidit el însuşi, în acest altar al 
bunăvestirii dumnezeieşti, zile şi nopţi de continue frământări, pentru ca opera începută 
în vremuri tulburi să se săvârşească în folosul celor care sunt şi celor care vor veni să se 
adape din învăţătura Evangheliei. 

Efortul ctitoricesc actual al enoriaşilor şi al slujitorilor bisericii este remarcabil. 
Biserica Mavrodolu a devenit, datorită osârdiei permanente şi competente a parohului, pr. 
prof. univ. dr. Constantin Onu, şi a celorlalţi slujitori devotați întru Hristos, un original 
spaţiu al credinţei ortodoxe, prin oficierea slujbelor cu transpunere în limbaj mimico- 
gestual destinate creştinilor surdo-muţi din municipiu, de către părintele paroh şi 
regretatul pr. Constantin Toma, în Capela «Sf. Grigorie Palama», amenajată în incintă. 

O biserică destinată exclusiv copiilor edificată în zona de acces conferă 
Aşezământului bisericesc de la Mavrodolu aura unui inedit centru de spiritualitate 
ortodoxă pe plan naţional, asigurându-şi meritoriu, prin „acta non verba !”, calitatea 
disputată anterior de catedrală definitorie a Piteştiului contemporan. 











GRIGORE CONSTANTINESCU 





Editarea revistei periodice «Effatta» a contribuit substanţial la răspândirea 
credinţei strămoşeşti în rândul cititorilor săi. 

Important centru de spiritualitate creştină ortodoxă, Biserica Mavrodolu îşi 
întâmpină reîntinerită credincioşii dornici să se împărtăşească din lumina adevărurilor 
eterne, propovăduite prin altarele de credinţă ale neamului românesc. 

